VEGA & Beatbox Entertainment præsenterer: **Andy Shauf fortæller genkendelige historier fra ungdommens fester i VEGA**

*Singer/songwriteren Andy Shaufs længeventede album, The Party, er netop udkommet og indeholder de festhistorier, vi alle kender. Forsvind ind i det melankolske univers i Lille VEGA fredag den 3. marts.*

Den førende leverandør af melodisk kammerpop, Andy Shauf, er nu aktuel med sit helt nye album, *The Party*. Det er et efter-fest album, som indfanger fortællinger fra gårsdagens fest i al dens herlighed, kærlighed og melankoli, tilsat drømmende synths, delikat klaverspil, akustisk guitar og regnvejrs-trommer.

På albummet finder du blandt andet pigen, som danser alene i et befolket rum i ”[Eyes Of Them All](https://www.youtube.com/watch?v=Tq0mop3YvzM)”. Du husker din dans med hende, som minder dig om din ekskæreste. ”[Quite Like You](https://www.youtube.com/watch?v=lZabaVkeuYE)” indfanger øjeblikket, hvor du taler din bedste ven ned foran hans for nyligt forladte flamme, lige inden han dukker op og griber kærligt om hende igen. *The Party* indeholder alle disse karakterer og fortæller historierne vi alle kender, men måske allerhelst bare ville glemme.   
  
**Lækre labelkollegaer og nomineringer**   
*The Party* er første album fra Shauf, siden han er blevet en del af det ikoniske canadiske selskab ANTI, der huser stjerner som Tom Waits, Wilco og Neko Case.

Andy Shauf er netop blevet nomineret til Polaris Music Prize 2016, Canadas årlige musikpris. Her er han i fornemt selskab med Grimes, The Weeknd, Drake, Destroyer, m.fl. Shaufs musik er autentisk og original, men fans af kunstnere som Elliott Smith og Grizzly Bear vil kunne finde ligheder i det 70’er inspirerede og charmerende univers.

**Fakta om koncerten**

Andy Shauf (CAN)

Fredag d. 3. marts 2017 kl. 19:00

Lille VEGA, Enghavevej 40, 1674 København V

Billetpris: 170 kr. + gebyr

Billetsalget starter fredag den 21. oktober kl. 11 via vega.dk og Billetlugen